Andries Raath is eintlik ’n regsgeleerde. Getrou aan sy aard as gerekende akademikus, hou hy daarvan om diep te delf – en nie net binne sy vakgebied nie. Hy het ’n besondere belangstelling in die Anglo-Boereoorlog en in die geskiedenis van die Afrikaner, soos die talle publikasies uit sy pen getuig. En dit is ook hoe sy verbintenis met Kraal Uitgewers begin het.
Andries Raath was op Ventersdorp op skool en behaal sy BJur en LLB aan die destydse Potchefstroomse Universiteit vir Christelike Hoër Onderwys. Hy was vir meer as 30 jaar verbonde aan die Regsfakulteit van die Universiteit van die Vrystaat (UV), waar hy ook ’n MA en DPhil behaal het. Prof. Raath het aan die einde van 2012 amptelik afgetree maar is steeds as ’n navorsingsgenoot betrokke by die departement publiekreg aan die UV. Sy spesialisveld is regsgeskiedenis, regsfilosofie en die geskiedenis van pioniersgemeenskappe.
Raath was die reeksredakteur van die Erwe van ons vaad’re-reeks van Kraal Uitgewers. Die sewende en laaste boek in dié gewilde reeks was Wes-Transvaal: Militêre brandpunt van die Anglo-Boereoorlog, 1899-1902 deur Pieter de Jager. Dit het in 2018 verskyn. Van die ander titels in die Erwe-reeks is Die Afrikanerrebellie, 1914-1915 (Andries Raath en Danie Langner) en De La Rey: ’n Stryd vir vryheid (Andries Raath). Hy het oor die jare baie navorsing gedoen oor die konsentrasiekampe tydens die Anglo-Boereoorlog (ABO) en het dikwels die kollig op die stryd van die vrou in die ABO laat val in sy publikasies.